dėl pozicijos, kurios Europos Sąjungos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtame Sanitarinių ir fitosanitarinių priemonių pakomitetyje, dėl to Susitarimo XI-B priedo pakeitimo

AIŠKINAMASIS MEMORANDUMAS

1.PASIŪLYMO APLINKYBĖS

·Pasiūlymo pagrindimas ir tikslai

Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu (toliau – Susitarimas) įsteigtame Sanitarinių ir fitosanitarinių priemonių pakomitetyje (toliau – SFP pakomitetis) dėl Susitarimo XI-B priedo pakeitimo.

Susitarimas įsigaliojo 2016 m. liepos 1 d. Susitarimo 55 straipsnio 1 dalyje nustatyta, kad Gruzija turi laipsniškai suderinti savo teisės aktus su Sąjungos teisės aktais sanitarinių, fitosanitarinių, gyvūnų gerovės ir kitų teisėkūros priemonių srityje. Susitarimo XI-B priede išvardyti atitinkami Sąjungos teisės aktai, kuriuos Gruzija turi suderinti. Šiuo metu taikomas XI-B priedas buvo priimtas 2017 m. kovo 7 d. SFP pakomitečio sprendimu Nr. 1/2017.

Nuo to laiko kai kuriuos į sąrašą įtrauktus aktus Sąjunga panaikino ir pakeitė naujai priimtais aktais, o kiti aktai nebeturi teisinės galios. Be to, Susitarimo šalys mano, kad Gruzijai kai kurie aktai netaikomi ir jie iš viso neturėjo būti įtraukti į sąrašą. Siūlomu XI-B priedo pakeitimu siekiama įtraukti keletą aktų, kuriais pakeičiami jame išvardyti panaikinti aktai, ir išbraukti keletą aktų, kurie nebeteko teisinės galios arba kurie Gruzijai daugiau nebeaktualūs.

·Suderinamumas su toje pačioje politikos srityje galiojančiomis nuostatomis

Šiuo pasiūlymu įgyvendinama Sąjungos bendra prekybos su Gruzija, kuri yra Rytų kaimynystės šalis partnerė, politika atsižvelgiant į minėto Susitarimo nuostatas ir ypač į siekį sukurti laisvosios prekybos erdvę. Šiuo pasiūlymu įgyvendinamos Susitarimo nuostatos, kuriomis siekiama paskatinti prekybą žemės ūkio produktais ir, remiantis Sąjungos acquis, visų pirma padidinti Gruzijos žemės ūkio eksporto pajėgumus.

·Suderinamumas su kitomis Sąjungos politikos sritimis

Šis pasiūlymas dera su kitomis Sąjungos išorės politikos sritimis, susijusiomis su Gruzija, visų pirma su Europos kaimynystės politika ir vystomojo bendradarbiavimo politika, ir padeda šių sričių politiką įgyvendinti.

2.TEISINIS PAGRINDAS, SUBSIDIARUMO IR PROPORCINGUMO PRINCIPAI

2.1.Procedūrinis teisinis pagrindas

2.1.1.Principai

Sutarties dėl Europos Sąjungos veikimo (SESV) 218 straipsnio 9 dalyje numatyta, kad Taryba, remdamasi Komisijos pasiūlymu, priima sprendimus, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis.

Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

2.1.2.Taikymas aptariamuoju atveju

SFP pakomitetis yra susitarimu, t. y. 2014 m. birželio 16 d. pasirašytu ir 2016 m. liepos 1 d. įsigaliojusiu Susitarimu, įsteigtas organas.

Sąjunga kartu su jos valstybėmis narėmis ir Europos atominės energijos bendrija yra Susitarimo Šalys.